Bħala parti mill-proġett tal-Kappara Junction, liema proġett mistenni jibda x-xogħol fuqu x-xahar id-dieħel, il-Gvern investa €3 miljun biex jiġu mtejba t-toroq tal-madwar, li se jservu bħala rotot alternattivi waqt li jkun għaddej ix-xogħol fuq il-proġett. Fil-fatt, minn Diċembru li għadda beda xogħol preparatorju mill-Ministeru għat-Trasport u Infrastruttura, permezz ta' Transport Malta, li jinvolvi resurfacing ta' ċerti toroq. Ħafna minn dan ix-xogħol qed isir matul il-lejl biex joħloq l-inqas inkonvenjent possibbli għat-traffiku, prassi li qed tiġi segwita minn Transport Malta f'diversi xogħlijiet oħrajn. Laqgħa għar-residenti fil-jiem li ġejjin Minbarra x-xogħol preparatorju, fil-ġranet li ġejjin se ssir laqgħa għar-residenti tal-lokalitajiet tal-madwar, mal-kunsilli lokali rispettivi u entitajiet, fosthom il-Pulizija, il-GRTU u oħrajn li b'xi mod se jintlaqtu mill-proġett. Din il-laqgħa se tkun immexxija minn Transport Malta u se tipprovdilhom l-informazzjoni meħtieġa dwar il-fażijiet differenti tal-proġett, ir-rotot alternattivi u l-programm dwar l-immaniġġjar tat-traffiku implimentat biex jittaffa l-inkonvenjent mix-xogħlijiet matul il-proġett. Waqt il-laqgħa, rappreżentanti minn Transport Malta, se jilqgħu wkoll suġġerimenti, reazzjonijiet u kummenti. Minkejja li l-proġett kien ilu fuq il-karti għal għexieren ta' snin, kien biss f'dawn l-aħħar sentejn li ngħata l-ispinta meħtieġa biex jibda x-xogħol fuqu. Minħabba li kien għaddej ukoll ix-xogħol fuq Triq il-Kosta, triq ta' madwar 7.3 kilometri, ried jiġi aċċertat li jkun lest dan il-proġett qabel jinbeda x-xogħol fuq il-Junction tal-Kappara, biex ma jinħolqux aktar problemi ta' traffiku f'din iż-żona li diġà hija magħrufa li minnha jgħaddu volumi kbar ta' vetturi kuljum. Permezz ta' bini ta' żewġ flyovers, il-problema ta' traffiku se tonqos ħafna. Il-proġett li ġej jiswa madwar €22.4 miljun u li se jsir mill-joint venture Spanjola SJ Kappara K.V. ġie ffirmat il-kuntratt tiegħu f'Diċembru tal-2015, għalkemm l-applikazzjoni tiegħu kienet tressqet quddiem il-MEPA miċ-Chairman ta' Transport Malta, dak iż-żmien Stanley Portelli, sa mis-sena 2009. Il-Kappara Junction hija waħda mill-iktar toroq traffikużi fil-Gżejjer Maltin, u twassal għall-Gżira, San Ġiljan, Tas-Sliema, San Ġwann, in-Naxxar u l-Belt Valletta, fost oħrajn. Hija punt kruċjali minn parti għal oħra tal-gżira, li ta' spiss twassal għal diversi konġestjonijiet fil-madwar. Huwa stmat li madwar 6,000 karozza jgħaddu fil-ħinijiet strateġiċi, li jwasslu għal tul ta' ħin fit-traffiku u vjaġġar. Fil-Parlament, il-Ministru għat-Trasport u Infrastruttura Joe Mizzi qal li se jsir dak kollu possibbli biex jitħallew partijiet fi Triq Mikiel Anton Vassalli miftuħin għat-traffiku biex inaqqas kemm jista' l-inkonvenjenzi, filwaqt li f'perjodi differenti se jingħalaq l-aċċess għal Triq Tas-Sliema u se jidjiequ l-karreġġjati.